A BIZOTTSÁG HATÁROZATA

(2002.december 20.)

a Kínából behozott állati eredetű termékekkel kapcsolatos egyes védintézkedésekről

(az értesítés a C(2002) 5377. számú dokumentummal történt)

(EGT vonatkozású szöveg)

(2002/994/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre[1] és különösen annak 22. cikkének (1) bekezdésére,

mivel:

(1) A 97/78/EK irányelv szerint a harmadik országokból származó egyes termékek behozatalával kapcsolatban a szükséges intézkedéseket el kell fogadni, amennyiben bármely, az emberi vagy állati egészségre valószínűsíthetően komoly kockázatot jelentő tényező felmerül vagy elterjed.

(2) A legutóbb a 2001/46/EK európai parlamenti és tanácsi irányelvvel[2] módosított, a takarmányozás hatósági ellenőrzésének megszervezésére irányadó elvek megállapításáról szóló, 1995. október 25-i 95/53/EK tanácsi irányelv[3] szerint harmadik országokból származó egyes, takarmányozásra szánt termékek behozatalával kapcsolatosan a szükséges intézkedéseket el kell fogadni, amennyiben bármely, az emberi vagy állati egészségre valószínűsíthetően komoly veszélyt jelentő tényező felmerül vagy elterjed.

(3) Az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről szóló, 1996. április 29-i 96/23/EK tanácsi irányelv[4] szerint az állatok és az elsődlegesen állati eredetű termékek termelési folyamatát nyomon kell követni annak érdekében, hogy ki lehessen mutatni bizonyos maradékanyagok és anyagok jelenlétét az élő állatokban, azok kiválasztási termékeiben és testnedveiben, valamint az állati szövetekben, az állati termékekben, a takarmányban és az ivóvízben.

(4) Egyes Kínából behozott halászati és akvakultúra-termékekben klóramfenikol kimutatását követően a Bizottság elfogadta a 2002/770/EK határozattal[5] módosított, az egyes Kínából és Vietnamból származó, emberi fogyasztásra szánt halászati és akvakultúra-termékekre vonatkozó védintézkedésekről szóló, 2001. szeptember 9-i 2001/699/EK határozatot[6]. Továbbá a Kínában végzett ellenőrző látogatást követően az állatgyógyászati szabályozás, valamint az élő állatokban és az állati termékekben található maradékanyagok ellenőrzési rendszere terén észlelt hiányosságok alapján a Bizottság elfogadta a legutóbb a 2002/933/EK bizottsági határozattal[7] módosított, a Kínából behozott állati termékekre vonatkozó védintézkedésekről szóló, 2002. január 30-i 2002/69/EK határozatot[8].

(5) A 2002/69/EK határozat előírja, hogy a határozatot az illetékes kínai hatóságok által nyújtott információkra, a tagállamok által a közösségi állat-egészségügyi határállomásokra beérkező szállítmányokon végzett fokozott nyomon követés és vizsgálat, valamint szükség szerint a közösségi szakértők újból elvégzett helyszíni ellenőrző látogatása eredményeire tekintettel felül kell vizsgálni. A kínai hatóságok által nyújtott információk, valamint a tagállamok által végzett ellenőrzések kedvező eredményei megengedték egyes állati eredetű termékek Kínából történő behozatalának engedélyezését, és így a 2002/69/EK határozat többszöri módosítását.

(6) A kínai hatóságok által nyújtott információkra figyelemmel engedélyezett az olyan állati eredetű termékkategóriák behozatala, amelyek vonatkozásában a maradékanyag ellenőrzésére vonatkozó kínai terveket elfogadták.

(7) Egyes más állati eredetű termékkategóriák tekintetében a tagállamok által végzett ellenőrzések eredményeire figyelemmel továbbra is szükséges fenntartani a 2002/69/EK határozatban megállapított felügyeleti eljárást. A szállítmányokon végrehajtott vizsgálatok gyakoriságát a megállapított kockázati szintnek megfelelően kell rögzíteni.

(8) Azon halászati termékeknél, amelyeket akvakultúrától eltérő módon nyernek, a fenti kockázatok nem állnak fenn, ezért azokat mentesíteni kell a felügyelet alól. Azonban az Atlanti-óceánban fogott garnélarákok kivételével az angolna és a garnélarák esetében nem lehet megállapítani, hogy ezek akvakultúrából vagy halászatból származnak-e. Ezért e termékek behozatalát továbbra is tiltani kell, kivéve a már említett, Atlanti-óceánban fogott rákfélék kategóriáját.

(9) A 2001/669/EK határozatban előírt felügyeletet Kína tekintetében továbbra is fenntartották egy átmeneti időszakra, míg azt Vietnam tekintetében a 2002/770/EK határozat utóbb törölte.

(10) Ezért helyénvaló a 2002/69/EK határozat rendelkezéseit e határozattal frissíteni és egységes szerkezetbe foglalni, valamint a 2001/669/EK és a 2002/69/EK határozatot megfelelően hatályon kívül helyezni.

(11) Az e határozatban előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Ezt a határozatot a Kínából behozott valamennyi emberi fogyasztásra vagy állati takarmányozásra szánt állati eredetű termékre alkalmazni kell.

2. cikk

(1) A tagállamok megtiltják az 1. cikkben említett termékek behozatalát.

(2) Az (1) bekezdéstől eltéréssel a tagállamok engedélyezik az e határozat mellékletében felsorolt termékek behozatalát az alábbi rendelkezésekkel összhangban, az érintett termékekre vonatkozó különleges állat-egészségügyi és közegészségügyi feltételek mellett. Az e határozat mellékletének II. és III. részében felsorolt termékek esetében a behozatalt kizárólag akkor engedélyezik, ha a 3. cikkben említett vizsgálatok kedvező eredménnyel zárulnak.

3. cikk

(1) A tagállamok megfelelő mintavételi tervek és vizsgálati módszerek használatával a határozat mellékletének II. és III. részében felsorolt termékek szállítmányait vegyi vizsgálatnak vetik alá annak biztosítása érdekében, hogy a szóban forgó termékek ne jelentsenek veszélyt az emberi egészségre. A vizsgálatot különösen abból a célból kell elvégezni, hogy kimutassák állatgyógyászati készítmények, peszticidek, szennyező- és tiltott anyagok maradékanyagait.

(2) A melléklet II. részében felsorolt termékek esetében az összes szállítmány 20 %-án kell a vizsgálatokat elvégezni; a III. részben felsorolt termékek esetében valamennyi szállítmányt meg kell vizsgálni.

(3) A tagállamok az (1) bekezdésben említett vizsgálatok eredményeiről a 178/2002/EK európai parlamenti és tanácsi rendelettel[9] bevezetett élelmiszerekre és takarmányra vonatkozó sürgősségi riasztórendszer segítségével értesítik a Bizottságot, pozitív eredmény esetén azonnal, negatív eredmény esetén pedig hetenként egyszer.

4. cikk

A határozat alkalmazása miatt felmerülő összes költség a szállítmány feladóját, címzettjét vagy ezek megbízottját terheli.

5. cikk

A tagállamok módosítják a kereskedelemre vonatkozó előírásaikat, hogy azokat e határozattal összhangba hozzák. Erről haladéktalanul tájékoztatják a Bizottságot.

6. cikk

Ezt a határozatot az illetékes kínai hatóságok által nyújtott információk és garanciák, a 3. cikkben említett vizsgálatok eredményei, valamint szükség esetén a helyszínen végzett ellenőrző látogatás eredménye alapján felül kell vizsgálni.

7. cikk

A 2001/699/EK és a 2002/69/EK határozat hatályát veszti.

8. cikk

Ezt a határozatot 2002. december 24-étől kell alkalmazni.

9. cikk

Ennek a határozatnak a tagállamok a címzettjei.

Kelt Brüsszelben, 2002. december 20-án.

a Bizottság részéről

David BYRNE

a Bizottság tagja

MELLÉKLET

I. RÉSZ

A Közösségbe ellenőrző vizsgálat nélkül behozható, emberi fogyasztásra vagy állati takarmányozásra szánt állati eredetű termékek jegyzéke

- Halászati termékek, kivéve:

- az akvakultúrából nyert termékek,

- angolnák,

- nem az Atlanti-óceánban a lent leírt módon fogott garnélarákok.

- Az Atlanti-óceánban fogott olyan egész garnélarákok, amelyek a tengeren történő fagyasztásukon és végső csomagolásukon kívül nem estek át semmiféle egyéb előkészítési vagy feldolgozási műveleten, és amelyek közvetlenül közösségi területen érnek partot.

- Zselatin.

II. RÉSZ

A Közösségbe a 3. cikk (2) bekezdésének feltételei mellett vegyi ellenőrző vizsgálat elvégzését követően behozható, emberi fogyasztásra vagy állati takarmányozásra szánt állati eredetű termékek jegyzéke

- Tisztított állati belek,

- Természetes édes vízből kihalászott, a Procambrus clarkii fajba tartozó rákok,

- Az I. részben engedélyezett halászati termékekből készült surimi.

III. RÉSZ

A Közösségbe a 3. cikk (2) bekezdésének feltételei mellett vegyi ellenőrző vizsgálat elvégzését követően behozható, emberi fogyasztásra vagy állati takarmányozásra szánt állati eredetű termékek jegyzéke

[1] HL L 24., 1998.1.30., 9. o.

[2] HL L 234., 2001.9.1., 55. o.

[3] HL L 265., 1995.11.8., 17. o.

[4] HL L 125., 1996.5.23-., 10. o.

[5] HL L 265., 2002.10.3., 16. o.

[6] HL L 251., 2001.1.20., 11. o.

[7] HL L 324., 2002.11.29., 71. o.

[8] HL L 30., 2002.1.31., 50. o.

[9] HL L 31., 2002.2.1., 1. o.